《次韵时升春尽之作》
宋代·郭印

送春仍恨酒杯乾，今夕休眠到漏残。
歌舞纵无供笑语，宾朋犹有近门阑。
伤心已讶千林绿，转眼还看万叶丹。
节去节来君莫问，诗盟从此勿令寒。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。